Nafarroako Parlamentuko Mahaiak, 2021eko urtarrilaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, Punto Futuro Arrisku Kapitaleko Funtseko partaidetzari eta likidazioari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko urtarrilaren 25ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakien:

2015eko uztailaren 9an, Clave Mayor S.A. SGEIC sozietateak, araubide komuneko Punto Futuro arriskuko kapital-funtsa kudeatzen duenak, funts horren desegitea jakinarazi zion Balore Merkatuaren Batzorde Nazionalari.

Sodena sozietate publikoaren webgunean (https://www.sodena.com/index.php/es/empresas-participadas/participadas-actuales.html) Punto Futuro FCR agertzen da Sodenaren partaidetza duten sozietateen artean, eta ondokoa adierazten da: “Punto Futuroren xedea da aldi baterako parte hartzea nekazaritzako elikagaien sektoreko proiektuetan sektore hori ulerturik zentzu zabalenean; hala, horien artean aurki daitezke bai zuzenean kontsumitzeko produktuak ekoizten dituzten enpresak, bai enpresa horientzako zerbitzu- edo kontsumo-hornitzaileak (ontziak, softwarea, gehigarriak etab.)”.

Hori guztia ikusita, honako galdera hauek aurkezten dira, idatziz erantzun dakien:

– Nafarroako Gobernuak parte hartu al zuen 2004an, orduko Navarra de Financiación y Control, SA (NAFINCO) enpresa publikoaren bidez, Punto Futuro FCR sozietatearen eratzean? Zer kapital jarri zuen eratze horretan?

– Harrezkero egin al zion Nafarroako Gobernuak edo bere sozietate publikoetakoren batek beste kapital ekarpenik aipatu arriskuko kapital-funtsari? Noiz eta zenbatekoa?

– Funtsa likidaturik al dago? Hala bada, zergatik agertzen da Sodena enpresa publikoaren webgunean Sodenaren partaidetza duten enpresetako bat dela?

– Punto Futuro FCR existitu den urteetan, irabazien nolako banaketa jaso dute funtsaren kapitalean parte hartzen zuten enpresa publikoek?

– Likidazioaren unean, funtsari eginiko partaidetzatik zenbat diru berreskuratu zuten enpresa publikoek?

– Funtsa existitu zen urteetan, zer inbertsiok egin zuten huts eta zenbateko galerak izan ziren horietako bakoitzean?

– Punto Futuro FCR eratu zenetik eta iraun zuen urteetan, nortzuk izan ziren bazkide ziren pertsona fisiko edo juridikoak, eta zenbateko kapitala jarri zuten eta berreskuratu zuten funtsaren likidazioarekin?

– Zenbat ditu kobratu zuen funtsa kudeatzen zuen sozietateak?

Iruñean, 2021eko urtarrilaren 21ean

Foru parlamentaria: Adolfo Araiz Flamarique